****

**REPUBLIKA E SHQIPËRISË**

**Kuvendi**

**P R O J E K T L I GJ**

**Nr. \_\_\_\_\_ , datë \_\_\_ /\_\_\_2017**

**PËR**

**PENSIONET E DISA PROFESIONEVE TË VËSHTIRA TË ARTISTËVE**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

**V E N D O S I :**

**Neni 1**

**Qëllimi**

1. Ligji ka për qëllim rregullimin e pensioneve të disa profesioneve të vështira për punonjësit artistë pë shkak se ushtrimi në kohë i veprimtarisë së tyre në këto profesione është i kufizuar, për shkak të humbjes së aftësive profesionale; dëmtimeve fizike shëndetësore para se të arrijnë moshën e caktuar për dhënien e pensionit të pleqërisë; kohëzgjatjes së kufizuar të karrierës në këto profesione.

2. Përfitojnë nga zbatimi i këtij ligji punonjësit artistë, që kanë punuar në institucionet e artit dhe kulturës në varësi të Ministrisë së Kulturës, dhe ministrive e institucioneve të tjera qëndrore, njësive të qeverisjes vendore, në institucionet private të artit dhe kulturës, mediat publike dhe private, organizata private të licensuara me objekt aktivitetin artistik dhe kulturor, të vetëpunësuarit, me moshë, vjetërsi të përgjithshme dhe vjetërsi pune të ndyshme nga skema e përgjithshme e përcaktuar në ligjin nr. 7703, datë 11.5.1993, "Për sigurimet shoqërore në Republikën e Shqipërisë", i ndryshuar.

**Neni 2**

**Subjektet përfituese**

1. Në kuptim të këtij ligji punonjës artistë janë:

a. Artistë të baletit;

b. Akrobatë të cirkut;

c. Solistë të operas, teatrove muzikale dhe të ansambleve shtetërore, të institucioneve të tjera shtetërore dhe private, si dhe mjeshtra të cirkut;

ç. Muzikantë të veglave të frymës të orkestrave dhe të bandave shtetërore;

d. Artistët e valleve të asambleve shtetërore dhe koristët e operas, të teatrove muzikore dhe

 të ansambleve shtetërore.

2. Subjektet përfitues të pikës 1 të këtij neni konsiderohen:

a) punonjësit të cilët deri në datën 30.9.1993, kanë kryer procese pune në fushën e artit, në profesion, sipas kritereve të përcaktuara në pasqyrën Nr.1 të punëve që hyjnë në kategorinë e pare, kreu V, i vendimit nr.526, datë 20.12.1958, të Këshillit të Ministrave, “Për ndarjen e punës në kategori, për efekt pensioni” , të ndryshuar.

b) punonjësit të cilët pas datës 30.9.1993, kanë kryer procese pune në fushën e artit, në profesion, sipas kritereve të përcaktuara në Vendimin e pikës “a” të këtij neni, pavarësisht nëse të punësuarit kanë kryer aktivitet ekonomik në subjekte private apo me kapital plotësisht ose pjesërisht shtetëror.

**Neni 3**

**Kushtet e përfitimit**

1. Kushtet përfituese për të kërkuar pension si punonjës artistë janë për:

a) kategorinë e punonjësve të përcaktuar në germat “a, b dhe d”, pika 1 e nenit 2, të këtij ligji, të cilët arrijnë moshën 45 vjeç për gra dhe 50 vjeç për burra si dhe kanë një periudhë të përgjithshme sigurimi 30 vjet e më shumë, nga të cilat jo më pak se 23 vjet në profesion.

b) kategorinë e punonjësve të përcaktuar në gërmat “c dhe ç”, pika 1 e nenit 2, të këtij ligji, të cilët arrijnë moshën 52 vjeç për gra dhe 57 vjeç për burra si dhe kanë një periudhë të përgjithshme sigurimi 30 vjet e më shumë**,** nga të cilat jo më pak se 23 vjet në profesion.

2. Pas hyrjes në fuqi të këtij ligji, me plotësimin e moshës përkatëse të përcaktuar në pikën 1 të këtij neni, të gjithë punonjësve artistë u ndërpriten marrëdhëniet e punës dhe dalin në pension sipas këtij ligji, me përjashtim të zbatimit të parashikimeve të nenit 11 të këtij ligji.

**Neni 4**

**Masa e pensionit**

1. Pensioni do të llogaritet sipas përcaktimeve të neneve 32 dhe 59, të ligjit nr. 7703, datë 11.5.1993, "Për sigurimet shoqërore në Republikën e Shqipërisë", i ndryshuar dhe këtij ligji.

2. Përjashtimisht nga përcaktimi i pikës 1 të këtij neni, shuma bazë jepet e plotë për periudhën mbi 30 vite.

3. Në kuptim të pikës 2, të këtij neni, 1 vit pune konvertohet në 1.5 vite për efekt të llogaritjes së masës së pensionit.

**Neni 5**

**E drejta për përfitim**

1. E drejta për të përfituar pensionin e pleqërisë, sipas këtij ligji, nuk parashkruhet.

2. Personi, i cili kërkon të përfitojë pension, sipas përcaktimeve të këtij ligji, e përfiton atë:

a) nga data e lindjes të së drejtës për përfitim, kur kërkesa paraqitet brenda një viti nga data e lindjes së kësaj të drejte;

b) nga data e paraqitjes së kërkesës, kur ajo paraqitet pas një viti pas lindjes të së drejtës për përfitimin e pensionit.

3. Përfitimet e caktuara, por të patërhequra, paguhen në çdo kohë, por jo më shumë se për 3 vjet.

4. Përfitimet e caktuara, por të paguara më pak, jepen në çdo kohë, por jo më shumë se për 3 vjet.

5. E drejta e organit kompetent për të kërkuar shumat e marra tepër, gjatë një viti, ushtrohet jo më vonë se 3 vjet nga marrja e tyre, por jo më vonë se 6 muaj nga data e konstatimit. Masa e ndalesës për çdo muaj është 20 për qind e këstit mujor të pensionit.

6. Personi, i cili ka përfituar pension dhe kompensime në mënyrë e me mjete në kundërshtim me ligjin dhe që nuk njofton ndryshimin ose heqjen e masës së tyre, detyrohet ta kthejë të gjithë shumën e marrë tepër. Masa e ndalesës për çdo muaj është 50 për qind e këstit mujor të pensionit. Gjithashtu, personi dënohet me gjobë në masën katërfish të dëmit të shkaktuar, pavarësisht nga dënimi i parashikuar në dispozitën përkatëse të Kodit Penal.

**Neni 6**

**Financimi**

1. Përfitimet nga ky ligj financohen nga kontributet shtesë, sipas paragrafit të dytë të këtij neni, dhe nga Buxheti i Shtetit.

2. Personat, të cilët do të ushtrojnë profesionet sipas nenit 2 të këtij ligji, pas hyrjes në fuqi të këtij ligji, do të paguajnë kontribute shtesë në masën 5 për qind të pagës bruto, për efekt kontributi. Kontributi shtesë paguhet 3 për qind nga punëdhënësi dhe 2 për qind nga punëmarrësi. Përjashtim kja kjo pikë bëjnë muzikantët e veglave të frymës të orkestrave dhe të bandave të Forcave të Armatosura në varësi të Ministrisë së Mbrojtjes, pasi këtë kontribut shtesë e paguajnë njëherë nga përfitimet e ligjeve të tjera.

3. Kontributi i sigurimeve shoqërore, në masën 5 për qind, mblidhet dhe derdhet në fondin e sigurimeve shoqërore të detyrueshme, sipas procedurave për mbledhjen e kontributeve të sigurimeve shoqërore të detyrueshme, të përcaktuara në ligjin nr. 9136, datë 11.9.2003, "Për mbledhjen e kontributeve të detyrueshme të sigurimeve shoqërore dhe shëndetësore në Republikën e Shqipërisë", të ndryshuar.

4. Diferenca ndërmjet efektit financiar të këtij ligji, deri në plotësimin e moshës së përfituesve, sipas nenit 31, të ligjit nr. 7703, datë 11.5.1993, "Për sigurimet shoqërore në Republikën e Shqipërisë", të ndryshuar, me kontributin shtesë, do të përballohen nga Buxheti i Shtetit.

5. Procedurat e financimit të fondit të sigurimeve shoqërore, sipas pikës 4, të këtij neni, rregullohen me vendim të Këshillit të Ministrave.

6. Ky ligj është ne përputhje me parashikimet e strategjinë e politikave të sigurimeve shoqërore dhe ligjit nr. 7703, datë 11.5.1993, "Për sigurimet shoqërore në Republikën e Shqipërisë", i ndryshuar, për krijimin e skemave profesionale të pensioneve.

**Neni 7**

**Kërkesa për përfitim**

Pensioni jepet me kërkesën e të interesuarit, i cili e paraqet atë së bashku me dokumentacionin përkatës, sipas përcaktimeve në ligjin nr. 7703, datë 11.5.1993, "Për sigurimet shoqërore në Republikën e Shqipërisë", të ndryshuar, pranë agjencisë së sigurimeve shoqërore të vendbanimit të tij.

**Neni 8**

**Indeksimi**

Përfitimet e caktuara sipas këtij ligji, indeksohen me vendim të Këshillit të Ministrave sa herë dhe në atë masë që rriten ose indeksohen pensionet e pleqërisë, nga sigurimi i detyrueshëm shoqëror.

**Neni 9**

**Llogaritja, caktimi, administrimi dhe pagimi i pensionit**

1. Llogaritja, caktimi, administrimi dhe pagimi i pensioneve që rrjedhin nga ky ligj bëhen nga Instituti i Sigurimeve Shoqërore, sipas procedurave në fuqi për pensionet, në përputhje me ligjin nr.7703, datë 11.5.1993, "Për sigurimet shoqërore në Republikën e Shqipërisë", të ndryshuar.

**Neni 10**

**Zgjedhja dhe përfitimi nga skemat suplementare**

1. Në rastet kur perfituesit në bazë të këtij ligji, i lind e drejta e përfitimit nga dy ose më shumë skema suplementare, për të njëjtën periudhe, përfituesi ka të drejtë të zgjedhë vetëm njërën prej tyre.

2. Kur periudhat e perfitimit nuk janë të mbivendosura, përfituesi i përfiton të gjitha skemat suplementare me përjashtim të pensionit te posaçëm shtetëror.

3. E drejta për të përfituar pension në bazë të këtij ligji nuk ndalon të drejtën për të marrë edhe përfitime suplementare nga skema të tjera.

**Neni 11**

**E drejta për të zgjedhur dhe nderprerja e përfitmit**

1. Institucionet shtetërore janë të detyruara, në përputhje me legjislacion në fuqi, t’u japin përparësi subjekteve të këtij ligji për t’i punësuar në bazë të kritereve profesionale ne vende pune te lidhura me ushtrimin e profesionit te kryer nga punonjesit artistë. Në cdo rast përfituesi ka të drejtë të zgjedhë ose përfitimin e pensionit në bazë të këtij ligji ose pagën që rrjedh nga puna e tij në marrëdhënien e punës. Në rastet kur përfituesi zgjedh të hyjë përsëri në marrëdhënie pune atëherë përfitimi i pensionit në bazë të këtij ligji ndërpritet.

2. Përfitimi i pensionit në bazë të këtij ligji pezullohet nëse përfituesi i pensionit hyn përsëri në një marrëdhënie pune në një orkestër profesionale, kor, organizata koncertesh, teatër, në një profesion si mjeshter cirku, ose në cdo profil tjetër sipas parashikimit te pikes 1, të këtij neni, në institucionet shtetërore ose private.

3. Përfituesi i pensionit ka për detyrë të informojë institucionin përkatës të sigurimeve shoqërore (ISSH), brenda 10 ditëve në lidhje me vendosjen në një nga rrethanat e përcaktuara në këtë nen.

**Neni 12**

**Aktet nënligjore**

Ngarkohet Këshilli i Ministrave që, brenda 1 muaji nga data e hyrjes në fuqi të këtij ligji, të nxjerrë aktet nënligjore për zbatimin e nenit 6 të këtij ligji.

**Neni 13**

**Hyrja ne fuqi e ligjit**

Ky ligj hyn në fuqi 30 ditë pas botimit në Fletoren Zyrtare.